A Bizottság 1244/95/EK rendelete
(1995. május 31.)
a 774/94/EK tanácsi rendeletben előírt behozatali szabályoknak a baromfihús-ágazatban történő alkalmazása részletes szabályainak megállapításáról szóló 1431/94/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kiváló minőségű marhahúsra, a sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitására és kezelésére vonatkozó rendelkezésekről szóló, 1994. március 29-i 774/94/EK tanácsi rendeletre [1] és különösen annak 7. cikkére,
tekintettel a többoldalú kereskedelmi tárgyalások Uruguayi Fordulóján megkötött megállapodások végrehajtásához a mezőgazdasági ágazatban szükséges kiigazításokról és átmeneti intézkedésekről szóló, 1994. december 22-i 3290/94/EK tanácsi rendeletre [2] és különösen annak 3. cikke (1) bekezdésére,
mivel a legutóbb a 406/95/EK bizottsági rendelettel [3] módosított 1431/94/EK bizottsági rendelet [4] megállapította azokat a részletes szabályokat, amelyek szerint a 774/94/EK rendelet által előírt behozatali rendszert a baromfihús-ágazatban alkalmazni kell;
mivel a többoldalú kereskedelmi tárgyalások uruguayi fordulóján megkötött és a 97/800/EK tanácsi határozattal [5] jóváhagyott Mezőgazdasági Megállapodás eltörölte a behozatali lefölözéseket, és csak a Közös Vámtarifa szerinti vámtételek alkalmazását írja elő; mivel az 1431/94/EK rendeletet ezért ennek megfelelően módosítani kell;
mivel a spekuláció megelőzése érdekében és a szerzett tapasztalatok fényében, különösen a kérelmezők nagy számát tekintve, módosítani kell a rendszerhez való hozzáférés feltételeit, annak érdekében, hogy kizárják azokat a piaci szereplőket, akiknek nem áll szándékukban felhasználni az engedélyeket saját igényeik kielégítésére;
mivel a Baromfihús- és Tojáspiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1431/94/EK rendelet a következőképpen módosul:
1. A 3. cikk a) pontja helyébe a következő szöveg lép:
"a) A behozatali engedély kérelmezőjének természetes vagy jogi személynek kell lennie, aki a kérelem benyújtásakor a tagállam hatáskörrel rendelkező hatósága előtt hitelt érdemlően bizonyítja, hogy az engedélykérelem benyújtásának évét megelőző két naptári év mindegyikében (terméksúlyban) legalább 80 tonnányit importált a 0207, 160231 vagy az 160239 KN-kód alá tartozó termékekből. A termékeiket végső felhasználóknak értékesítő kiskereskedelmi vállalkozások, illetve éttermek azonban e rendszer kedvezményezettjeinek köréből ki vannak zárva.";
2. Az I., II. és III. mellékletben a "lefölözés" szó helyébe a "Közös Vámtarifa szerinti vámtétel" lép.
2. cikk
Ez a rendelet 1995. június 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. május 31-én.